3 in hof oor 1 000 pakkies sigaretteDie vrag sigarette waarop daar beslag gelê is. (Foto: SAPD) Drie verdagtes het Maandag in die landdroshof in Modimolle (Nylstroom) in Limpopo verskyn nadat hulle oor die naweek in besit van 1 000 pakkies sigarette in ’n voertuig betrap is. Die verkoop van sigarette is verbode tydens die algehele landwye afsondering. Brig. Motlafela Mojapelo, woordvoerder van die polisie, het in ’n verklaring gesê Alemayenu Leta (42), Pieter Venter (28) en Amandul Biru (33) is Saterdag in hegtenis geneem nadat hulle versuim het om stil te hou toe die polisie hulle in Modimolle wou voorkeer. Volgens Mojapelo het die verdagtes met ’n bakkie in die rigting van Bela-Bela gejaag. Die polisie het hulle agterna gesit en die verdagtes is eindelik ná ’n hoëspoed-jaagtog vasgetrek. Dit is toe dat die polisiebeamptes op 1 000 pakkies sigarette agterop die bakkie afgekom het. Leta, Venter en Biru staan nou tereg op die besit van onwettige sigarette. Die saak is tot 27 Mei uitgestel. Hulle bly tot dan in aanhouding. Die vrag sigarette waarop daar beslag gelê is. (Foto: SAPD)